Neuvoston 25 päivänä kesäkuuta 2002 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 49/2002 Euroopan parlamentin ja neuvoston direktiivin antamiseksi tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6 /ETY muuttamisesta



Virallinen lehti nro C 228 E , 25/09/2002 s. 0014 - 0018



Neuvoston 25 päivänä kesäkuuta 2002 vahvistama yhteinen kanta (EY) N:o 49/2002 Euroopan parlamentin ja neuvoston direktiivin 2002/.../EY antamiseksi tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6/ETY muuttamisesta (2002/C 228 E/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 71 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Liikenneturvallisuus ja liikenteeseen liittyvät ympäristönäkökohdat ovat ensiarvoisen tärkeitä pitkällä aikavälillä. (2) Nopeudenrajoittimien käytöllä kaikkein raskaimmissa moottoriajoneuvoluokissa on ollut myönteinen vaikutus liikenneturvallisuuteen. Sillä on edistetty myös ympäristönsuojelua. (3) Neuvoston direktiivissä 92/6/ETY(4) säädetään, että teknisten mahdollisuuksien ja jäsenvaltioiden saamien kokemusten perusteella nopeudenrajoittimien asennusta ja käyttöä koskevat vaatimukset voitaisiin ulottaa koskemaan kevyitä hyötyajoneuvoja. (4) Komission 20 päivänä maaliskuuta 2000 antaman Euroopan unionin liikenneturvallisuuden painopisteitä koskevan tiedonannon mukaisesti on direktiivin 92/6/ETY soveltamisalan laajentaminen henkilöiden tai tavaroiden kuljettamiseen tarkoitettuihin yli 3,5 tonnin ajoneuvoihin eräs niistä toimenpiteistä, joita neuvosto suosittelee liikenneturvallisuuden parantamisesta 26 päivänä kesäkuuta 2000 antamassaan päätöslauselmassa(5). (5) Direktiivin 92/6/ETY soveltamisalaa olisi laajennettava koskemaan M2-luokan moottoriajoneuvoja, M3-luokan ajoneuvoja, joiden enimmäispaino on yli 5 tonnia ja enintään 10 tonnia, sekä N2-luokan ajoneuvoja. (6) Koska jäsenvaltiot eivät voi riittävällä tavalla saavuttaa tämän direktiivin tavoitteita eli niiden yhteisönlaajuisten järjestelyjen muuttamista, jotka liittyvät nopeudenrajoittimien asentamiseen tiettyihin raskaisiin ajoneuvoluokkiin ja niiden käyttöön kyseisissä ajoneuvoluokissa, ja tavoitteet voidaan siten toiminnan laajuuden ja vaikutusten takia saavuttaa paremmin yhteisön tasolla, yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa esitetyn suhteellisuusperiaatteen mukaisesti tässä direktiivissä ei ylitetä sitä, mikä on näiden tavoitteiden saavuttamisen kannalta tarpeen. (7) Direktiivi 92/6/ETY olisi tämän johdosta muutettava, OVAT ANTANEET TÄMÄN DIREKTIIVIN: 1 artikla Muutetaan direktiivi 92/6/ETY seuraavasti: 1) Korvataan 1-5 artikla seuraavasti: " 1 artikla Tässä direktiivissä 'moottoriajoneuvolla' tarkoitetaan kaikkia moottorikäyttöisiä ajoneuvoja, jotka kuuluvat M2-, M3-, N2- tai N3-luokkaan ja jotka on tarkoitettu käytettäviksi maantiellä ja joissa on vähintään neljä pyörää ja joiden suurin rakenteellinen nopeus ylittää 25 kilometriä tunnissa. M2-, M3-, N2- ja N3-luokilla tarkoitetaan neuvoston direktiivin 70/156/ETY(6) liitteessä II määriteltyjä luokkia. 2 artikla Jäsenvaltioiden on toteutettava tarvittavat toimenpiteet sen varmistamiseksi, että 1 artiklassa tarkoitettuja M2- ja M3-luokan moottoriajoneuvoja käytetään tiellä ainoastaan, jos niihin on asennettu sellainen nopeudenrajoitin, joka estää niiden nopeuden kohoamisen suuremmaksi kuin 100 kilometriä tunnissa. M3-luokan ajoneuvoissa, joiden enimmäispaino on yli 10 tonnia ja jotka on rekisteröity ennen ... päivää ... kuuta ...(7), voidaan jatkaa sellaisen nopeudenrajoittimen käyttämistä, jossa enimmäisnopeus on säädetty 100 kilometriin tunnissa. 3 artikla 1. Jäsenvaltioiden on toteutettava tarvittavat toimenpiteet sen varmistamiseksi, että N2- ja N3-luokan moottoriajoneuvoja käytetään tiellä ainoastaan, jos niihin on asennettu sellainen nopeudenrajoitin, joka estää niiden nopeuden kohoamisen suuremmaksi kuin 90 kilometriä tunnissa. 2. Jäsenvaltiot voivat vaatia, että niiden alueella rekisteröityjen ja yksinomaan vaarallisten aineiden kuljetukseen tarkoitettujen ajoneuvojen nopeudenrajoittimet asetetaan siten, että estetään kyseisiä ajoneuvoja ylittämästä enimmäisnopeutta, joka on alhaisempi kuin 90 kilometriä tunnissa. 4 artikla 1. Edellä olevaa 2 ja 3 artiklaa on sovellettava M3-luokan moottoriajoneuvojen, joiden enimmäispaino on yli 10 tonnia, ja N3-luokan moottoriajoneuvojen osalta seuraavasti: a) 1 päivänä tammikuuta 1994 tai sen jälkeen rekisteröityihin ajoneuvoihin 1 päivästä tammikuuta 1994 alkaen; b) 1 päivän tammikuuta 1988 ja 1 päivän tammikuuta 1994 välisenä aikana rekisteröityihin ajoneuvoihin i) 1 päivästä tammikuuta 1995 alkaen, jos kyseessä ovat sekä kansallisessa että kansainvälisessä liikenteessä käytetyt ajoneuvot; ii) 1 päivästä tammikuuta 1996 alkaen, jos kyseessä ovat yksinomaan kansallisessa liikenteessä käytetyt ajoneuvot. 2. Edellä olevaa 2 ja 3 artiklaa sovelletaan M2-luokan moottoriajoneuvojen, M3-luokan ajoneuvojen, joiden enimmäispaino on yli 5 tonnia mutta enintään 10 tonnia, ja N2-luokan moottoriajoneuvojen osalta viimeistään: a) ...päivänä ...kuuta ...(8) tai sen jälkeen rekisteröityihin ajoneuvoihin ... päivästä ... kuuta ...(9) alkaen, b) direktiivissä 88/77/ETY(10) esitettyjen raja-arvojen mukaisiin ajoneuvoihin, jotka on rekisteröity 1 päivän lokakuuta 2001 ja ... päivän ... kuuta ...(11) välisenä aikana: i) ... päivästä ... kuuta ...(12) alkaen, jos kyseessä ovat sekä kansallisessa että kansainvälisessä liikenteessä käytetyt ajoneuvot; ii) ... päivästä ... kuuta ...(13) alkaen, jos kyseessä ovat pelkästään kansallisessa liikenteessä käytetyt ajoneuvot. 3. Jäsenvaltio voi olla soveltamatta 2 ja 3 artiklaa enintään kolmen vuoden ajan ... päivästä ... kuuta ...(14) alkaen M2-luokan ajoneuvoihin ja N2-luokan ajoneuvoihin, joiden enimmäispaino on yli 3,5 tonnia mutta enintään 7,5 tonnia, jos ajoneuvot on rekisteröity kansalliseen rekisteriin ja ne eivät liikennöi muiden jäsenvaltioiden alueella. 5 artikla 1. Edellä 2 ja 3 artiklassa tarkoitettujen nopeudenrajoittimien on täytettävä direktiivin 92/24/ETY(15) liitteessä vahvistetut tekniset vaatimukset. Kuitenkin kaikki tämän direktiivin soveltamisalaan kuuluvat, ennen ... päivää ... kuuta ...(16) rekisteröidyt ajoneuvot voidaan edelleenkin varustaa nopeudenrajoittimilla, jotka täyttävät toimivaltaisten kansallisten viranomaisten vahvistamat tekniset vaatimukset. 2. Nopeudenrajoittimia voivat asentaa jäsenvaltioiden hyväksymät korjaamot tai laitokset." 2) Lisätään artikla seuraavasti: " 6 a artikla Komissio arvioi liikenneturvallisuutta vuosia 2002-2010 koskevan toimintaohjelman puitteissa, kuinka tällä direktiivillä säädelty nopeuksien rajoittaminen M2-luokan ajoneuvoissa ja enimmäispainoltaan enintään 7,5 tonnin N2-luokan ajoneuvoissa käytettävillä nopeudenrajoittimilla vaikuttaa liikenneturvallisuuteen ja tieliikenteeseen. Komissio tekee tarvittaessa asianmukaisia ehdotuksia." 2 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ... päivään ... kuuta ...(17) mennessä. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiivin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä ... Euroopan parlamentin puolesta Puhemies Neuvoston puolesta Puheenjohtaja (1) EYVL C 270 E, 25.9.2001, s. 77. (2) EYVL C 48, 21.2.2002, s. 47. (3) Euroopan parlamentin lausunto, annettu 7. helmikuuta 2002 (ei vielä julkaistu virallisessa lehdessä), neuvoston yhteinen kanta, vahvistettu 25. kesäkuuta 2002, ja Euroopan parlamentin päätös, tehty ... (ei vielä julkaistu virallisessa lehdessä). (4) EYVL L 57, 2.3.1992, s. 27. (5) EYVL C 218, 31.7.2000, s. 1. (6) Neuvoston direktiivi 70/156/ETY, annettu 6 päivänä helmikuuta 1970, moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä (EYVL L 42, 23.2.1970, s. 1.), direktiivi sellaisena kuin se on viimeksi muutettuna komission direktiivillä 2001/116/EY (EYVL L 18, 21.1.2002, s. 1). (7) Direktiivin 2002/.../EY voimaantuloa seuraavan toisen vuoden päättymisen jälkeisen kuukauden ensimmäinen päivä. (8) Direktiivin 2002/.../EY voimaantuloa seuraavan toisen vuoden päättymisen jälkeisen kuukauden ensimmäinen päivä. (9) Direktiivin 2002/.../EY voimaantuloa seuraavan toisen vuoden päättymisen jälkeisen kuukauden ensimmäinen päivä. (10) Neuvoston direktiivi 88/77/ETY, annettu 3 päivänä joulukuuta 1987, ajoneuvojen dieselmoottoreiden ilman pilaantumista aiheuttavien kaasupäästöjen vähentämistä koskevan jäsenvaltioiden lainsäädännön lähentämisestä (EYVL L 36, 9.2.1988, s. 33), direktiivi sellaisena kuin se on viimeksi muutettuna komission direktiivillä 2001/27/EY (EYVL L 107, 18.4.2001, s. 10). (11) Direktiivin 2002/.../EY voimaantuloa seuraavan toisen vuoden päättymisen jälkeisen kuukauden ensimmäinen päivä. (12) Direktiivin 2002/.../EY voimaantuloa seuraavan kolmannen vuoden päättymisen jälkeisen kuukauden ensimmäinen päivä. (13) Direktiivin 2002/.../EY voimaantuloa seuraavan neljännen vuoden päättymisen jälkeisen kuukauden ensimmäinen päivä. (14) Direktiivin 2002/.../EY voimaantuloa seuraavan toisen vuoden päättymisen jälkeisen kuukauden ensimmäinen päivä. (15) Neuvoston direktiivi 92/24/ETY, annettu 31 päivänä maaliskuuta 1992, tiettyihin moottoriajoneuvoluokkiin asennettavista nopeudenrajoittimista tai vastaavista nopeudenrajoitusjärjestelmistä (EYVL L 129, 14.5.1992, s. 154). (16) Direktiivin 2002/.../EY voimaantuloa seuraavan toisen vuoden päättymisen jälkeisen kuukauden ensimmäinen päivä. (17) Tämän direktiivin voimaantuloa seuraavan toisen vuoden päättymisen jälkeisen kuukauden ensimmäinen päivä. NEUVOSTON PERUSTELUT TAUSTAA Komissio esitti 14. kesäkuuta 2001 ehdotuksen(1) tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6/ETY(2) muuttamisesta. Neuvosto sai muodostettua yhteispäätösmenettelyn puitteissa (EY:n perustamissopimuksen 251 artikla) 25 päivänä kesäkuuta 2002 yhteisen kannan tästä ehdotuksesta. Kantaansa määritellessään neuvosto otti huomioon Euroopan parlamentin ensimmäisessä käsittelyssä 7. helmikuuta 2002(3) antaman lausunnon. Talous- ja sosiaalikomitea antoi lausuntonsa 28. marraskuuta 2001(4). Alueiden komitea päätti olla antamatta lausuntoa(5). Komissio antoi maaliskuussa 2000 liikenneturvallisuutta koskevan tiedonannon, johon Euroopan parlamentti ja neuvosto suhtautuivat positiivisesti päätöslauselmissaan katsoen, että nopeudenrajoittimet ovat yksi kustannustehokkaimmista liikenneturvallisuutta edistävistä toimenpiteistä. Tämän vuoksi komissio esitti edellä mainitun direktiiviehdotuksen yhdessä direktiivin 92/6/ETY täytäntöönpanoa koskevan kertomuksen kanssa. Kertomuksessaan komissio toteaa, että nopeudenrajoitinten käytön vaikutusten analyysi oli yleensä ottaen erittäin positiivinen liikenneturvallisuuden ja ympäristönsuojelun kannalta. Komissio ehdotti näin ollen direktiivin 92/6/ETY soveltamisalan laajentamista koskemaan M2-luokan moottoriajoneuvoja, M3-luokan ajoneuvoja, joiden enimmäispaino on yli 5 tonnia mutta enintään 10 tonnia, sekä N2-luokan ajoneuvoja. YHTEISEN KANNAN ERITTELY Neuvosto katsoi liikenneturvallisuuden parantamisesta 26. kesäkuuta 2000 antamassaan päätöslauselmassa, että on tärkeätä edistää muun muassa tiettyjä lainsäädäntötoimia, joihin kuuluu nopeudenrajoittimista annetun direktiivin 92/6/ETY soveltamisalan laajentaminen yli 3,5 tonnin tavarankuljetusajoneuvoihin tai matkustaja-ajoneuvoihin siten, että kyseisen direktiivin täytäntöönpanosta saatuja kokemuksia koskeva komission arviointikertomus otetaan huomioon. Tämän päätöslauselman ja komission arvioinnin perusteella neuvosto katsoo voivansa täysin kannattaa ehdotuksen yleistä suuntausta eli direktiivin 92/6/ETY soveltamisalan laajentamista koskemaan M2-luokan moottoriajoneuvoja, M3-luokan ajoneuvoja, joiden enimmäispaino on yli 5 tonnia mutta enintään 10 tonnia, sekä N2-luokan ajoneuvoja. Vahvistaessaan yhteisen kannan neuvosto päätti kuitenkin useista komission ehdotukseen tehtävistä muutoksista, jotka lyhyesti esitettynä ovat seuraavat: - kaikkien direktiivin soveltamisalaan kuuluvien ajoneuvojen nopeudenrajoittimien asentaminen on yhdenmukaistettu. Täten kaikkien M2- ja M3-luokan sekä N2- ja N3-luokan moottoriajoneuvojen nopeudenrajoittimet on asennettava siten, että M2- ja M3-luokkaan kuuluvien ajoneuvojen nopeus voi olla enintään 100 km/t ja N2- ja N3-luokkaan kuuluvien ajoneuvojen nopeus enintään 90 km/t, - direktiiviä on sovellettava kahden vuoden kuluttua sen voimaantulosta 1 päivän tammikuuta 2004 sijasta, - nopeudenrajoittimien asentaminen jälkikäteen rajoitetaan ajoneuvoihin, jotka ovat direktiivissä 88/77/ETY säädettyjen raja-arvojen (EURO 3 päästönormit) mukaisia ja jotka on rekisteröity 1. lokakuuta 2001 jälkeen, - sen päivämäärän jälkeen, kun direktiivi on saatettu osaksi kansallista lainsäädäntöä, jäsenvaltio voi myöntää enintään kolmeksi vuodeksi vapautuksen M2- ja N2-luokan ajoneuvoille, joiden enimmäispaino on yli 3,5 tonnia mutta enintään 7,5 tonnia, jos kyseiset ajoneuvot on rekisteröity sen alueella eivätkä ne liikennöi toisen jäsenvaltion alueella, - komissiota on myös pyydetty arvioimaan vuosien 2002-2010 liikenneturvallisuustoimintaohjelman osana, miten enintään 7,5 tonnin M2- ja N2-luokan ajoneuvojen käyttämien nopeudenrajoittimien asentaminen direktiivissä säädettyihin nopeuksiin vaikuttaa liikenneturvallisuuteen ja tieliikenteeseen. Aloiteoikeutensa mukaisesti komissio esittää asiaankuuluvat ehdotukset, - jäsenvaltio voi myös edellyttää, että sen alueella rekisteröityjen ja yksinomaan vaarallisten aineiden kuljetukseen käytettävien N2- ja N3-luokan ajoneuvojen nopeudenrajoittimet asennetaan siten, että kyseisten ajoneuvojen suurin nopeus on alle 90 km/t. Neuvoston yhteinen kanta käsittää myös joukon Euroopan parlamentin ensimmäisessä käsittelyssä tekemiä tarkastuksia (niiden asiasisällön). Tässä yhteydessä on syytä mainita erityisesti seuraavat neuvoston hyväksymät tarkistukset: - tarkistus N:o 4 jäsenvaltion mahdollisuudesta edellyttää, että sen alueella rekisteröityihin ja yksinomaan vaarallisten aineiden kuljetukseen käytettäviin N2- ja N3-luokan ajoneuvoihin asennetaan nopeudenrajoittimet siten, että niiden suurin nopeus on alle 90 km/t, - tarkistus N:o 5 päivämääristä, jolloin direktiiviä aletaan soveltaa eri ajoneuvoluokkiin siten, että tehdään ero kansallisen ja kansainvälisen liikenteen välillä (hyväksytty mutta päivämäärät muutettu), - tarkistus N:o 6 jäsenvaltion mahdollisuudesta myöntää väliaikainen vapautus - korkeintaan kolmeksi vuodeksi siitä määräajasta, jolloin direktiivin on oltava saatettu osaksi kansallista lainsäädäntöä - sen alueella rekisteröidyille M2- ja N2-luokan ajoneuvoille, joiden paino on yli 3,5 tonnia mutta enintään 7,5 tonnia. Neuvosto lisäsi kuitenkin ehdon, jonka mukaan kyseiset kuljetukset voivat tapahtua ainoastaan poikkeuksen myöntäneessä jäsenvaltiossa. Neuvosto hylkäsi tarkistukset N:o 1, 2 ja 3: niissä tarkoitettu kielellisen asun muokkaaminen ei neuvoston yhteisen kannan vuoksi ole enää tarpeen. Lisäksi neuvosto ei voinut hyväksyä parlamentin tarkistusta N:o 8. Suurimman nopeuden ylittäminen hitaiden ajoneuvojen ohittamiseksi tarkoin rajoitetussa ajassa - mahdollisuus, jonka tarkoituksenmukaisuutta ja teknistä toteutettavuutta komissiota pyydetään tarkastelemaan tämän tarkistuksen pohjalta - aiheuttaisi käytännön ongelmia, ja sen katsotaan olevan ristiriidassa neuvoston yhteisen kannan yleisten periaatteiden ja asiasisällön kanssa. (1) EYVL C 270 E, 25.9.2001, s. 77. (2) EYVL L 57, 2.3.1992, s. 27. (3) Ei vielä julkaistu virallisessa lehdessä. (4) EYVL C 48, 21.2.2002, s. 47. (5) 30.10.2001 päivätty kirje.